**ОИД БА ТАРТИБИ ПЕШНИҲОД БАРОИ ДАРЁФТИ УНВОНИ ИЛМӢ (ДОТСЕНТ ВА ПРОФЕССОР)**

УНВОНИ ИЛМӢ - мансуб ба илм; номи расмие, ки барои расидан ба зинае дар фаъолияти таълимию илмӣ дода мешавад: унвонҳои илмии дотсент ва профессор ба омӯзгорони донишгоҳ ва донишкадаҳои таҳсилоти олӣ дар асосӣ меъёрҳои муайяншудаи таҳсилоти олӣ дар кишварҳои ҷаҳон дода мешавад.

УНВОНИ ИЛМИИ ДОТСЕНТ ба шахсе дода мешавад, ки дараҷаи илмии номзади илмро дошта, дар муассисаҳои таҳсилоти олии касбӣ ва таҳсилоти касбии баъд аз муассисаи олии таълимӣ ба фаъолияти омӯзгорӣ ва илмию методӣ машғул аст.

ПРОФЕССОР (ЛОТ. PROFESSOR — ОМӮЗГОР) – унвони илмӣ ва вазифаи хидматии омӯзгорӣ дар муассисаи олии касбии таълимӣ ё, ки ходими илмӣ дар пажӯҳишгоҳи (институти) илмӣ-тадқиқотӣ мебошад. Унвон бори аввал дар асри XVI дар донишгоҳи Оксфорд мавриди истифода қарор гирифтааст.

Унвонҳои илмии дотсент ва профессор аз ҷониби Раёсати КОА, дар асоси дархостномаи шӯрои олимони муассиса (минбаъд – Шӯрои олимон), ки дар зерсохторҳои онҳо (кафедра, озмоишгоҳ, шуъба, бахш ва ғ.) мувофиқи самти тахассуси довталаби дарёфти унвони илмӣ (минбаъд - довталаб) раванди таълимӣ амалӣ мегардад ва ё таҳқиқоти илмии бунёдӣ ва амалӣ мутобиқи равандҳои асосии фаъолияти онҳо, инчунин, дар доираи барномаҳои давлатӣ анҷом дода мешаванд, аз рӯйи тахассус, мутобиқи феҳристи ихтисосҳое, ки аз рӯйи онҳо дар Ҷумҳурии Тоҷикистон унвонҳои илмӣ дода мешаванд.

Марҳилаҳои сазовор донистани унвонҳои илмиро ба 4 марҳила ҷудо намудем, ки 2 қисмати аввал ба донишгоҳ рост меояд ва қисмати 3-4 ба КОА назди Президенти Ҷумҳурии Тоҷикистон.

БАРОИ ДАРЁФТИ УНВОНИ ИЛМӢ, ДОВТАЛАБ БОЯД ҲУҶҶАТҲОИ ЗЕРИНРО (ДАР ДУ НУСХА) ПЕШНИҲОД НАМОЯД:

1. Ариза ба унвони роҳбари муассиса;
2. Варақаи шахсии баҳисобгирии кадрҳо, ки аз тарафи муассиса тасдиқ гардидааст;
3. Рӯйхати интишороти довталаб дар тамоми давраи фаъолияти илмӣ ва ё илмӣ–омӯзгорӣ (ба истиснои корҳои илмӣ-оммавӣ ва публитсистӣ ва мақолаҳои дар рӯзномаҳо нашршуда) (замимаи 1);
4. Рӯйхати докторони фалсафа (PhD), докторон аз рӯйи ихтисос ва номзадҳои илме, ки аз ҷониби довталаб тайёр карда шудаанд, (замимаи 3) ва рӯйхати корҳои дипломӣ ва магистрӣ, ки бо роҳбарии довталаб иҷро шудаанд (ҳангоми мавҷуд будан) (замимаи 4);
5. Нусхаи ҳуҷҷатҳо оид ба таҳсилоти олӣ, дараҷаҳои илмӣ ва унвони илмӣ (ҳангоми тағйир ёфтани насаб – нусхаи ҳуҷҷате, ки тағйир ёфтани онро тасдиқ менамояд), ки аз ҷониби муассиса ё идораи нотариалӣ тасдиқ гардиданд;
6. Нусхаи дафтарчаи меҳнатӣ, ки аз ҷониби муассиса тасдиқ гардидааст.
7. Нусхаи саҳифаҳои шиносномаи шаҳрванд.

**РИОЯИ МУҲЛАТ**

1. Ректори донишгоҳ дар муҳлати даҳ рӯз аз санаи ворид гардидани ариза оид ба баррасии номзадии довталаб дар ҷаласаи воҳиди сохторӣ (кафедра), ки дар он ҷо ӯ фаъолият менамояд ва дар бораи ҳайати иштирокчиёни ҷаласа фармоиш медиҳад.
2. Дар муддати як моҳ аз рӯзи ба имзо расидани фармоиш, масъалаи ба довталаб сазовор донистани унвони илмӣ бояд дар ҷаласаи кафедраи дахлдор баррасӣ шавад.
3. Ба ҳайати иштироккунандагони ҷаласаи кафедра бояд на кам аз се мутахассиси дорои дараҷаи илмӣ ва (ё) унвони илмӣ аз рӯйи соҳаи тахассуси довталаб (ҳангоми пешниҳод кардан ба унвони илмии профессор – маъмулан, докторони илм ва профессорон) шомил бошад.
4. Ҳангоми дар ҳайати кафедра, ки дар он довталаб фаъолият менамояд, мавҷуд будани камтар аз се мутахассис, ё набудани онҳо, баррасии номзадии ӯ дар ҷаласаи васеъ бо даъвати мутахассисоне, ки дараҷаи илмӣ ва (ё) унвони илмии мувофиқ бо соҳаи тахассуси довталаб доранд, бо ҳуқуқи овоз додан аз дигар воҳидҳои сохтории муассисаи мазкур ё дигар муассисаҳо гузаронида мешавад.
5. Дар ҳолатҳои зикргардида, ба маводи парвандаи аттестатсионӣ, иқтибоси тибқи талаботи амалкунанда тасдиқгардида аз протоколи ҷаласаи кушоди кафедра, ки аз ҷониби раисикунанда ва котиби ҷаласа ба имзо расидааст, замима карда мешавад.

**ҶАЛАСАИ КАФЕДРА**

1. Дар ҷаласаи кафедра довталаб оид ба фаъолияти илмӣ ва илмӣ–омӯзгорӣ, касбӣ ва эҷодии худ, аз ҷумла иштирок дар фаъолияти таълимӣ, методӣ, илмӣ, тайёр кардани кормандони илмии тахассуси олидошта, ё кормандони эҷодӣ, нашри корҳои таълимӣ–методӣ, илмӣ ва эҷодӣ гузориш медиҳад.
2. Корҳои таълимӣ–методӣ ва ё илмии (эҷодии) аз ҷониби довталаб пешниҳодшуда, бояд ба ихтисосе, ки аз рӯйи он аттестатсия мешавад, мувофиқат намоянд.
3. Аз рӯйи натиҷаҳои баррасии номзадии довталаби унвони илмӣ барои мутобиқат ба талаботи муқарраргардида, иштироккунандагони ҷаласаи кафедра бо таври овоздиҳии ошкор, бо аксарияти овозҳо, оид ба масъалаи пешниҳод намудани ӯ ба унвони илмӣ қарор қабул менамоянд ва хулосаро оид ба масъалаи баррасишаванда тасдиқ менамоянд.

**ХУЛОСАИ КАФЕДРА**

**Дар хулоса бояд нуктаҳои зерин инъикос ёбанд:**

* Асосе, ки мувофиқи он довталаб ба унвони илмӣ иддао дорад ва аз ҷониби ӯ иҷро шудани талаботи дахлдор;
* Тавсифномаи фаъолияти илмӣ, илмӣ-омӯзгорӣ ва дигар фаъолияти эҷодии довталаби унвони илмӣ;
* фаъолияти довталаби унвони илмӣ оид ба тайёр намудани кормандони илмии тахассуси олӣ ва кормандони эҷодӣ;
* Маълумот оид ба фаъолияти таълимӣ-методӣ ва илмии (эҷодии) довталаби унвони илмӣ;
* Маълумот оид ба лексияҳо (машғулиятҳо)-и кушоде, ки аз тарафи довталаби унвони илмӣ гузаронида шудааст;
* Натиҷаҳои баррасии номзадии довталаби унвони илмӣ дар ҷаласаи воҳиди сохторӣ, қарори қабулгардида ва натиҷаҳои овоздиҳӣ.
* Хулосаи аз ҷониби раисикунандаи ҷаласа ва котиби он баимзорасида, дар якҷоягӣ бо дигар ҳуҷҷатҳо дар муддати 5 рӯз ба Шӯрои олимони муассиса ирсол мегардад.

**ШӮРОИ ОЛИМОНИ ДОНИШГОҲ**

1. Шӯрои олимони донишгоҳ баъд аз ворид шудани ҳуҷҷатҳо дар муҳлати **ду моҳ** баррасӣ намояд ва доир ба масъалаи дархостнома оид ба сазовор донистани унвони илмӣ, қарор қабул намояд.
2. Дар ҷаласа довталаб, кормандони воҳиди сохторие, ки довталаб дар он фаъолият менамояд ва дигар шахсони ба ҳайати Шӯрои олимон шомилнабуда метавонанд иштирок кунанд.
3. Дар мавриди ба унвони илмӣ пешниҳод намудани узви Шӯрои олимон, ҳангоми баррасии масъалаи мазкур, ӯ дар ҳайати рӯйхатии шӯро ба қайд гирифта намешавад ва дар овоздиҳӣ иштирок намекунад.
4. Агар дар ҷаласаи Шӯрои олимон номзадии якчанд довталаб баррасӣ гардад, овоздиҳии пӯшида барои ҳар як номзад алоҳида гузаронида мешавад.